***** ΚΑΝΟΝΙΣΜΟΣ (ΕΟΚ) αριθ. 1715/86 ΤΗΣ ΕΠΙΤΡΟΠΗΣ της 2ας Ιουνίου 1986 για την τροποποίηση του κανονισμού (ΕΟΚ) αριθ. 1562/85 όσον αφορά τη χορήγηση χρηματοδοτικής αποζημίωσης για τα λεμόνια Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την πράξη προσχώρησης της Ισπανίας και της Πορτογαλίας, τον κανονισμό (ΕΟΚ) αριθ. 1035/77 του Συμβουλίου της 17ης Μαΐου 1977 περί ειδικών μέτρων για την ενθάρρυνση της εμπορίας των μεταποιημένων προϊόντων με βάση τα λεμόνια (1), όπως τροποποιήθηκε τελευταία από τον κανονισμό (ΕΟΚ) αριθ. 1353/86 (2), Εκτιμώντας: ότι ο κανονισμός (ΕΟΚ) αριθ. 1353/86 μείωσε από 85 % σε 40 % την ποσότητα λεμονιών κοινοτικής προέλευσης που αγοράστηκαν στην κατώτερη τιμή αγοράς για την οποία μπορεί να χορηγηθεί η χρηματική αποζημίωση που προβλέπεται στο άρθρο 2 του κανονισμού (ΕΟΚ) αριθ. 1035/77, χωρίς τη χορήγηση απόδειξης ότι το τελικό προϊόν θα πωληθεί εκτός Ιταλίας· ότι ο κανονισμός (ΕΟΚ) αριθ. 1562/85 της Επιτροπής της 7ης Ιουνίου 1985 περί των λεπτομερειών εφαρμογής των μέτρων για την προώθηση της μεταποίησης πορτοκαλιών και της εμπορίας των μεταποιημένων προϊόντων με βάση τα λαχανικά (3), όπως τροποποιήθηκε από τον κανονισμό (ΕΟΚ) αριθ. 3416/85 (4), πρέπει να προσαρμοσθεί για να ληφθεί υπόψη αυτό το νέο ποσοστό· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 19 παράγραφος 1 του κανονισμού (ΕΟΚ) αριθ. 1562/85, το ποσοστό «85 %» αντικαθίσταται από το ποσοστό «40 %». Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Ιουνίου 1986. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Ιουνίου 1986.

[Source: multi_eurlex | Tokens: 1743]